KIRJALLINEN KYSYMYS E-2844/02

esittäjä(t): Olivier Dupuis (NI) komissiolle

(9. lokakuuta 2002)

Aihe: Yhteisön julkisten varojen käyttö Kosovossa

Yhdistyneiden Kansakuntien Kosovon väliaikaishallinnon perustamisesta on kulunut yli kolme vuotta, ja tänä aikana tehtyjen energia-alan sijoitusten summa nousee noin 400 miljoonaan euroon. Siitä huolimatta sähköntuotanto Kosovossa toimii yhä erittäin sattumanvaraisesti, ja sähköä on saatavilla päivittäin keskimäärin noin kymmenen tunnin ajan.

Eri lähteet ovat todenneet, että sähkönhankintaan, -tuotantoon ja -jakeluun tarkoitettujen Euroopan unionin varojen käytössä on esiintynyt väärinkäytöksiä ja petoksia. Näiden samojen lähteiden mukaan ne eurooppalaiset yritykset, jotka ovat solmineet hankintasopimuksen Kosovon energiantuotanto- ja jakelujärjestelmän jälleenrakentamiseksi, eivät ole toimineet riittävän avoimesti. Lisäksi EU:n vastuualueeseen kuuluvan UNMIKin neljännen toimialan päällikkö Andy Birpark on vahvistanut, että eräs hänen kollegoistaan, joka ilmeisesti on EU:n kansalainen, olisi syyllistynyt EU:n Kosovolle osoittamien varojen väärinkäyttöön. Edelleen samojen lähteiden mukaan merkittävä osa unionin Kosovolle suuntaamista varoista (arviolta 4,5 miljoonaa euroa) olisi siirretty gibraltarilaisten pankkitilien kautta. Lisäksi näyttäisi siltä, että rajumyrskyn seurauksena tuhoutuneen Kosovo B -voimalan vakuutusturva ei olisi ollut vastaavanlaisia voimaloita koskevien kriteerien mukainen. OLAF on nähtävästi tutkinut näitä tapauksia ja erityisesti tapausta, johon ainakin yhden EU:n Kosovon operaatiossa työskentelevän EU:n kansalaisen oletetaan sotkeutuneen.

Voiko komissio antaa parlamentille hallussaan olevat tiedot OLAFin tutkimuksissa ilmenneet seikat mukaan lukien tapauksista, jotka koskevat Gibraltarin kautta siirrettyjä yhteisön varoja ja niiden lopullista kohtaloa, Kosovo B -voimalan riittämätöntä vakuutusturvaa ja avoimuuden puutetta eurooppalaisyritysten toiminnassa?

Mihin toimiin komissio on ryhtynyt tai aikoo ryhtyä Kosovolle suunnattujen yhteisön julkisten varojen tarkoituksenmukaisen käytön ja erityisesti tässä esimerkkinä mainitun riittävän energiahuollon takaamiseksi tulevaisuudessa?

Lopuksi, eikö komissio ole sitä mieltä, että Kosovon kansainvälinen asema ja etenkin tämän aseman väliaikaisuus voivat lisätä hallinnollisia epäkohtia ja jopa väärinkäytöksiä niin Kosovon kansainvälisen hallintoelimen kuin Kosovoon sijoittuneiden yksityisten toimijoidenkin piirissä ja että unionin velvollisuutena olisi näin ollen tehdä aloite Kosovon tunnustamiseksi kansainvälisesti?

Michaele Schreyerin komission puolesta antama vastaus

(4. joulukuuta 2002)

Komissio saattaa sähkönhankintaan ja -tuotantoon osoitettujen yhteisön varojen kohtalosta arvoisan parlamentin jäsenen tiedoksi, että Euroopan petostentorjuntavirasto (OLAF) aloitti toukokuussa 2002 tutkinnan, joka koskee epäilyjä yhteensä 4,2 miljoonan Yhdysvaltain dollarin kavalluksesta Kosovolle osoitetuista varoista. Tutkinta aloitettiin sen jälkeen kun OLAF oli saanut asiaa koskevan kertomuksen Yhdistyneiden Kansakuntien väliaikaisen hallinnon Kosovon-operaatiolta (UNMIK). Kavalletut rahat jäljitettiin Gibraltariin, ja siellä OLAF sai paikallisviranomaisten suosiollisella avustuksella korkeimman oikeuden määräyksen jäädyttää pankkitili, jolle rahat oli talletettu. Tämän jälkeen ilmeni, että rahoista oli jäljellä käteisvaroina noin 3,2 miljoonaa Yhdysvaltain dollaria. Ne palautettiin Kosovolle osoitettuihin määrärahoihin lokakuussa 2002. Loput kavalletut varat oli sijoitettu osakkeisiin. Komissio onkin aloittanut Gibraltarin korkeimmassa oikeudessa oikeusmenettelyn osakkeiden myymiseksi ja tuoton palauttamiseksi Kosovolle osoitettuihin määrärahoihin. Lisäksi komissio vaatii täyttä korvausta varat kavaltaneen osapuolen aiheuttamista pääoman ja koron menetyksistä, kuluista ja vahingoista sekä selvityksen varat kavaltaneen osapuolen saamasta hyödystä.

OLAF:n tutkimus ei koskenut eurooppalaisyrityksiä eikä väitettyä Kosovo B -voimalan riittämätöntä vakuutusturvaa. OLAF:n tutkimuksissa nimittäin keskitytään vain petoksiin tai yhteisön varojen väärinkäyttöön.

Kysyjän on syytä huomata Kosovolle osoitettujen varojen asianmukaisen käytön varmistamiseksi toteutettujen tai toteutettavien toimien yhteydessä, että Euroopan jälleenrakennusvirasto on käyttänyt täysin asianmukaisesti suurinta osaa CARDS-ohjelmassa Kosovolle osoitetuista yhteisön varoista.

Euroopan jälleenrakennusviraston toimintaa valvoo tarkasti viraston hallitus, jossa tilintarkastustuomioistuin ja komission nimittämä varainhoidon valvoja edustavat sekä komissiota että jäsenvaltioita. Parlamentti myönsi Euroopan jälleenrakennusviraston johtajalle vastuuvapauden 9. huhtikuuta 2002 pidetyssä täysistunnossa(1), kun se oli tutkinut tilintarkastustuomioistuimen kertomuksen Euroopan jälleenrakennusviraston vuoden 2000 varainhoitovuoden kirjanpidosta sekä nähnyt myönteisen arvioinnin viraston työstä Kosovossa.

Yhdistyneiden Kansakuntien väliaikaisen hallinnon Kosovon-operaation valvonnan parantamiseksi toteutettujen toimien yhteydessä on tärkeää huomata, että tilintarkastajan virkaa koskeva asetus hyväksyttiin laiksi lokakuussa 2002. Asianomaisille osapuolille on jätetty tarjouspyyntö teknisen tuen antamisesta kolmeksi vuodeksi. Komissio rahoittaa tuen hankkimisen Euroopan jälleenrakennusvirastolle myöntämistään varoista. Tilintarkastajan virkaa rahoitetaan väliaikaisesti Kosovon konsolidoidusta talousarvioista, jotta tilintarkastaja, jonka haku on jo käynnistetty, voisi aloittaa pian työnsä. Arvioiden mukaan tilintarkastusvirasto aloittaa toimintansa vuoden 2003 alussa, jolloin tilintarkastaja valvoo viraston muiden virkojen täyttämistä.

Yhdistyneiden Kansakuntien väliaikaisen hallinnon operaatio Kosovossa toteuttaa perusteellisen lahjonnanestämissuunnitelman, joka laitettiin vireille lahjonnan vastaisten toimien konferenssissa Pristinassa. Suunnitelman toteuttamista tukevat komission rahoittama ja yhteisön johtama UNMIK:n osa sekä maailmanpankki. Suunnitelmaan kuuluu yhteisön rahoittama ja Euroopan jälleenrakennusviraston toteuttama laaja koulutusohjelma, jonka tarkoituksena on perehdyttää virkamiehet asianmukaiseen menettelyyn ja käyttäytymiseen. Lisäksi tietokonejärjestelmiä aletaan valvoa avoimuuden lisäämiseksi ja tiettyjä menettelyjä yksinkertaistaa petoksien vähentämiseksi. Uuden tilintarkastajan työtä ryhtyy lähiaikoina täydentämään lahjonnan vastainen virasto. Kosovoon on myös väliaikaisesti kutsuttu Italian talouspoliisi (Guardia Finanzia), joka saa lähiaikoina laajat toimivaltuudet tutkia tiettyjä virastoja ilman ennakkoilmoitusta. Kosovon ulkopuoliset, enimmäkseen jäsenvaltioista tulevat ammattitilintarkastusryhmät ovat komission pyynnöstä alkaneet tai alkavat pian tutkia kaikkien julkisten yritysten ja siten myös Korporata Energjietike E Kosovoesin (KEK) tilejä.

Kysymyksessä, mihin toimiin on ryhdytty riittävän sähkönjakelun takaamiseksi Kosovossa, on syytä ottaa huomioon, että Kosovon sähkönjakelu kärsi pahoin heinäkuun 2002 puolivälissä sähköverkkoon osuneesta salamaniskusta ja sen aiheuttamasta tulipalosta. Onnettomuus näet pysäytti yli puolet alueen sähköntuotannosta.

Tällä haavaa sähköä jaetaan aina viisi tuntia kerrallaan, minkä jälkeen sähkönjakelu keskeytetään tunniksi. Näin kaikki alueet saavat sähköä yli 20 tuntia vuorokaudessa. Sähköpulalta ei voida kuitenkaan välttyä, koska sähköntarve on lähes kolminkertaistunut sotaa edeltävästä ajasta, jonka vaatimusten mukaan koko sähkönjakelujärjestelmä aikanaan suunniteltiin.

Ongelmien ratkaisemiseksi on Yhdistyneiden Kansakuntien väliaikaisen hallinnon Kosovon-operaation erityisedustaja Michael Steiner nimittänyt julkisen energiayhtiön KEK:n uudeksi toimitusjohtajaksi huipputeollisuusammattilaisen eräästä jäsenvaltiosta. KEK:n kaikki ylimmän johdon paikat on julistettu uudelleen haettaviksi, minkä johdosta on jo tehty uusia nimityksiä. Lisäksi henkilökunnalle on alettu antaa laajamittaista koulutusta. Uuden lainsäädännön ansiosta KEK on voinut tehostaa maksujen perimistä, mikä puolestaan on parantanut KEK:n taloutta ja mahdollistanut sähköntuonnin kotimaisen energiavajeen ainakin osittaiseksi täyttämiseksi. Kosovon hallitus on puolestaan aloittanut energiansäästökampanjan, jonka tarkoituksena on vähentää jätteiden määrää ja rajoittaa kulutuskysyntää.

Komissiolla on Euroopan jälleenrakennusviraston välityksellä erittäin merkittävä rooli Kosovon energia-alan tervehdyttämisessä ja heinäkuun 2002 tulipalon aiheuttamien tuhojen korjaamisessa. Kosovon energia-alaan sijoitettujen Euroopan jälleenrakennusviraston käyttämien varojen (vaikutusten) pysyvyys turvataan niin, että uudistustoimien lisäksi sijoitetaan valmiuksien kehittämiseen. Voimaloiden kunnostamisen lisäksi on esimerkiksi ryhdytty kouluttamaan KEK:n johtoa sekä uudenaikaistamaan hallintovälineitä. KEK:n johtoa varten on perustettu avustusryhmä, jonka sopimuksen edellyttämiin erityistukitoimiin kuuluu KEK:n vakuutusstrategian suunnittelu. Tässä yhteydessä on syytä huomata, että Euroopan jälleenrakennusviraston kaikilla sopimuspuolilla on oltava kaikki riskit huomioon ottava vakuutus.

Komissio yhtyy Kosovon väliaikaisen aseman kysymyksessä täysin YK:n pääsihteerin erityisedustajan periaatteeseen, että maan on täytettävä vaatimukset ennen kuin sen asema voidaan tunnustaa. Periaate sai YK:n turvallisuusneuvoston tuen 24. huhtikuuta 2002 pidetyssä kokouksessa.

(1) Bart Staes mietintö A5-0101/2002 lopullinen, 25. maaliskuuta 2002.